ไฟแนนซ์
โดย...อาร์เมทีสต์
10 เม.ย. 2558

โดย...อาร์เมทีสต์
...ธนาคารแห่งประเทศไทย ออกมาส่งสัญญาณเตือนแล้วว่า อาจจะได้เห็นเศรษฐกิจ หรือจีดีพี ปีนี้โตต่ำกว่า 3% ถ้ารัฐไม่เร่งการลงทุน และดูแลการส่งออก อย่าให้มีมูลค่าต่ำกว่าเดือนละ 1.92 หมื่นล้านเหรียญสหรัฐ เพราะจะทำให้ส่งออกทั้งปีติดลบเป็นปีที่ 3 ได้ 
...เรื่องการลงทุนภาครัฐนั้น ถ้ารัฐบาลลงทุนจริงจังเพียง 1-2 โครงการใหญ่ยักษ์ ก็เพียงพอที่กระตุ้นให้เอกชนลงทุนตาม ทำให้มีเงินเข้าระบบเศรษฐกิจ 2 เด้ง ทั้งจากเงินงบประมาณและเงินลงทุนของเอกชน
...ก่อนหน้านี้ กอบศักดิ์ ภูตระกูล ผู้ช่วยผู้จัดการใหญ่ แบงก์กรุงเทพ เสนอไว้แล้วว่า บิ๊กโปรเจกต์ที่ไม่ซับซ้อน รัฐเปิดประมูลเรียกความเชื่อมั่นจากเอกชนได้เลย คือ คลื่นความถี่ 4จี และการขยายสนามบินสุวรรณภูมิเฟส 2 แต่จนถึงตอนนี้ ยังไม่มีอะไรคืบหน้า เรื่อง 4จี ที่จะประมูลเดือน ก.ค. ก็มีแววเลื่อนไปโน่น เดือน พ.ย. ยิ่งไม่ต้องพูดถึง สนามบินสุวรรณภูมิ ที่ยังเงียบกริบ
...บริษัทบริหารสินทรัพย์ กรุงเทพพาณิชย์ หรือ บสก. คัดทรัพย์ทำเลทองออกประมูลวันที่ 28 เม.ย. ทรัพย์เด่นๆ เช่น ที่ดินเปล่าโครงการเขาใหญ่ คาซ่า ถนนธนะรัชต์ โคราช มี 3 แปลง ที่ดินเปล่าบนเกาะยาวใหญ่ จ.พังงา ใครสนใจไปร่วมประมูลได้ที่สำนักงานใหญ่ บสก. งานนี้มีโปรโมชั่นพิเศษ ผู้ประมูลได้และโอนทรัพย์เรียบร้อยแล้ว มีสิทธิชิงโชค รางวัลที่ดินแปลงสวย ในโครงการเมาเท่น วิลล่า เขาใหญ่ อีกด้วย
...ยินดีกับธนาคารกรุงเทพ และธนาคารไทยพาณิชย์ ขึ้นแชมป์ร่วมกันเป็นธนาคารดีเด่นแห่งปี 2558 จากความสามารถในการทำกำไร และความแข็งแกร่งของฐานะการเงิน